
     Innledning
    
   

   
    
     Det å begynne i barnehagen
    
    
    
    er en omveltning for de fleste barn og deres familier. For det nye barnet handler det om gradvis å venne seg til å være sammen med mange barn og andre voksne enn foreldrene. Derfor er det naturlig for meg å bruke ordet tilvenning når jeg beskriver hva som skjer med barnet den første tiden i barnehagen. Barnet skal venne seg til et nytt miljø og et helt nytt liv.
   

   
    Som psykolog med barnehagen som arbeidsområde treffer jeg mange arbeidsgrupper som jevnlig tar imot nye barn og deres foreldre. Gjennom ulike utdanninger og veiledningsoppdrag har jeg tilegnet meg kunnskap om hvilke behov barna har, og hvordan de reagerer i nye situasjoner. Barne­hagepersonalet­ og foreldre har delt sine erfaringer om hva som skjer og hva som er viktig å tenke på den første tiden i barnehagen. Det er disse historiene som ligger til grunn for mine beskrivelser av hvordan tilvenningen kan bli starten på et godt liv i barnehagen. Det finnes ikke forskning som viser hvordan «den beste» tilvenningen foregår. Barn kommer til barnehagen med ulike forutsetninger, og det er derfor ikke mulig å finne en perfekt metode som fungerer godt for alle.
   

   
    Kunnskap om den livsviktige tilknytningen og barns sårbarhet og avhengighet har gitt oss innsikt i barns behov. Barn er tilpasningsdyktige, noe som ofte er til deres fordel, men som noen ganger kan føre til at de tilpasser seg mer enn de bør. Barn kan ikke velge hvilke voksne de skal være sammen med eller hvilke miljøer de skal oppholde seg i. Derfor blir omgivelsenes lydhørhet for barnas behov og arbeidet med å tilpasse miljøet til barna helt avgjørende for et positivt opphold og en god utvikling.
   

   
    Kunnskap om hvordan tilknytning og separasjon påvirker barnet, hjelper oss å forstå hvorfor barnet reagerer som det gjør under tilvenningsperioden. Jeg tar utgangspunkt i den nødvendige tilknytningen når jeg beskriver hvordan personalet og foreldre kan skape trygghet for barnet. I personalgruppene jeg møter, har tilknytningsteorien ofte hjulpet oss å forstå hva det er som styrer barnas atferd. På bakgrunn av kunnskap om barnas følelsesmessige behov og personalets erfaringsgrunnlag, kan barnehagen utvikle måter å møte barna på som skaper en trygg og nær relasjon mellom barnehagepersonalet og barna. Det påvirker også samarbeidet med barnas foreldre.
   

   
    Jeg har valgt å dele dette heftet inn i to deler. Den første delen gir en mer teoretisk innføring. Den andre består av kapitlene FØR, UNDER og ETTER tilvenningen.
    
    
    I de ulike avsnittene viser jeg hvordan man kan planlegge, gjennomføre og lede tilvenningsarbeidet og på den måten bidra til at barna får et godt første møte med barnehagen og en fortsatt fin barnehagetid. Her finner du også råd, tips og eksempler på hvordan du og foreldrene kan møte barna i ulike situasjoner. Hvert kapittel avsluttes med spørsmål som kan brukes som utgangspunkt for refleksjon, samtaler og resonnementer i personalgruppen.

